בעקבות פנייתה של ח"כ קארין אלהרר, יאריך שר האוצר יאיר לפיד את תוקפן של תקנות מס ההכנסה המעניקות הטבת מס לעובדים במשמרות מאוחרות עד סוף שנת 2014.
התקנות מעניקות, החל משנת 1986, הטבה מיסויית בשיעור של 15% מהמס המשתלם לעובדים במשמרות שנייה ושלישית. יישום התקנות מתבצע בעיקר באוכלוסיית העובדים במפעלים יצרניים ברחבי הארץ ובפריפריה הגיאוגרפית בפרט.
קביעותן של התקנות לא הוכרה מעולם והצורך באישורן מחדש עולה על סדר יומה של ועדת הכספים באופן תקופתי. לאחרונה האריכה ועדת הכספים את תוקפן של התקנות עד ליום 31.12.13, זאת בעוד שהתקציב המדינה אושר עד לתום שנת 2014.
אלהרר: "העובדים הזכאים לקבלת ההטבה משתייכים במקרים רבים לקבוצות מוחלשות בחברה הישראלית. אנשים העובדים בשעות המאוחרות על מנת שיוכלו לפרנס בכבוד את עצמם ואת בני משפחותיהם, חרף העובדה שהדבר מעיב לא אחת על יכולתם לבלות בחיק המשפחה".
בתשובה שנתקבלה מלשכתו של שר האוצר נכתב כי "התקנות אכן נועדו להיטיב עם עובדים במשמרות במפעלי תעשייה ולעודד את הסקטור היצרני. קיים היגיון רב בהארכת תוקפן עד סוף תקופת התקציב הנוכחית ועל כן אתמוך בבקשתך בוועדת הכספים של הכנסת".
ח"כ אלהרר בירכה על ההחלטה ואמרה כי "הארכת תוקפה של ההטבה תאפשר לעובדים במפעלים היצרניים את הביטחון שבקיומה. לאור התקציב הלא פשוט שנאלצה הממשלה להעביר לאחרונה, ישנה חשיבות רבה בשימור מנגנונים המיטיבים עם אוכלוסיות מוחלשות בחברה".